정조 13년
己酉四月二十巳時上御誠正閣大臣備局堂上引見入侍時左議政李性源左參贊金華鎭戶曹判書徐有隣兵曹判書鄭好仁吏曹判書李𡊠禮曹判書李在簡知中樞府事李柱國行副司直鄭民始漢城判尹李文源行副司直金尙集徐有防刑曹判書沈頤之行副司直徐有大李漢豐開城留守李致中行副司直李獻慶江華留守尹承烈行副司直金持默司諫金復休掌令成鼎鎭行左承旨金思穆假注書沈能迪事變假注書金膺著編修官曺亨壽記注官金鳳顯以次進伏訖性源曰日候不調伏惟聖體若何上曰一樣矣性源曰王大妃殿氣候若何上曰一樣矣性源曰惠慶宮氣候若何上曰一樣矣性源曰中宮殿氣候若何上曰一樣矣上曰孝烈別單皆已啓下卿果見之乎性源曰未及見之矣上曰右相則欲置旌褒之典卿則或置置之之中意見似多參差矣宜寧許瑜之刲腿饋母其妻姜氏之又效其夫事近傷孝矣右相欲施褒典卿等之見何如性源曰臣則置置之之中大體則與右相無甚異同矣上命左副承旨持別單入侍左副承旨李書九進伏上曰次對爲之性源曰公事積滯者幾盡回啓別無可以稟定者而惟有楚山還穀耗條事方欲仰達矣上曰信蔘價之在於江界者今爲幾數乎有隣曰卽今所餘者七萬餘兩將爲數年之用矣上曰省穀之方何以則爲好耶性源曰楚山還穀耗條事回啓有次對時更稟之命矣民小穀多之弊不獨楚山一府爲然其傍近邑皆一般每年耗條許令作錢或補用於經費或換貿於沿邑待信蔘價之盡用或移送於江界則此弊可期漸祛矣上曰依爲之與度支長相議取用經費一款不必待信蔘價本區處遲速以此知悉可也出擧條有隣曰本曹米儲元來不敷每煩請得心甚悶迫故今年則以元收租分排支用計矣日前筵中伏承別營捧上嚴飭釐正之命退與郞僚多般講究思所對揚而智慮淺短通變末由捧上旣不得從重分給又不得從輕則顧其勢不可不略備補縮之條而出處無路曾伏聞嶺南三漕倉船雜物價以除留米作錢取用云就其中限四五千石依詳定給價買取以餘漕船分載上納一以補欠縮一以資經費恐合事宜而係是穀物區處下詢大臣處之何如上曰大臣之意何如性源曰別營事勢不可不念而除留米中船雜物條旣是以錢策應者則作錢一般自度支給價取用別無所妨而本道宜有一番往復自本司關問道臣具由報來後更許區劃似好矣上曰依爲之出擧條有隣曰日前江界府使李頤常論報以爲信蔘價錢依朝令別爲庫儲而其中二萬兩適因貿蔘輸送京中今若還爲持來則反費許多駄價留置本曹量宜給代爲請矣本曹以經費衙門方當需用之際旣來錢貨還送如何依所報捧置本曹給代之數不可不區處而伏聞關西前前道臣李命植在任時有元別備外別備錢二萬八百兩云就其中稱此數劃給江界餘數則自本曹區處恐合事宜下詢大臣處之何如上曰大臣之意何如性源曰江界蔘錢旣已上來則度支之不欲還送不是異事且關西公貨之請得取用多是別備條則元別備加別備無甚異同依戶判所奏施行似好矣上曰依爲之出擧條有隣曰今番鑄錢所當依朝令以準百萬之數而目今新鑄洽滿九十今若更爲加鑄則又不知拖到幾朔且歲鑄一款旣以定奪十萬兩加鑄與否別無關係臣意則鑄所役事今姑撤罷仍令行錢歲鑄則每於秋冬鳩聚銅鐵隨力開鑄至於利條則合爲十五萬二百兩零而除却惠廳米價七萬四千兩開城府移送二萬兩賑恤廳移送三萬兩銅價舊未收五千九百兩則所餘僅爲二萬餘兩矣鑄役撤罷事旣重大剩條區處有難擅便下詢大臣處之何如上曰大臣之意何如性源曰鑄錢無弊今番爲最且旣以歲鑄爲定則十萬兩加鑄與否不必計較撤罷行錢等節依戶判所奏施行剩條則餘數不多屬之戶曹以補經用似好矣上曰依爲之出擧條上曰鑄錢後御營廳所得爲幾數耶柱國曰爲七千餘兩矣上曰御營廳今則可以富饒矣柱國曰年年如此似無流來欠縮矣好仁曰擧動時節目當爲磨鍊以入而姑無日子下敎何以爲之乎上曰草記可也在簡曰文禧廟入廟後朔望祭如禮停止而仲朔祭則當以分至日擧行乎敢稟上曰依爲之仲朔則以分至日爲之可也出擧條上曰御營廳習陣明當爲之乎柱國曰然矣上曰禁營習陳當此漸熱之時一月一次殆近頻數來月亦爲之乎持默曰五月後可以停止矣上曰判尹進前文源進伏上曰濬川之役今至何境而何日可以了役乎文源曰御營廳役事昨日已爲了畢而禁營則明日似可訖役犒饋初欲以二十四日爲定矣未知日勢之如何更欲進定矣上曰明再明間觀勢爲之一邊草記好矣文源曰觀峴前路外餘家則幾盡撤毁而校洞御路全不擧論故其中一二處則終未免逼側之患矣上曰向來有外餘家被撤者自本廳略給用餘材木之敎矣何以擧行乎有隣曰今方擧行矣上曰此輩之犯路作舍得免罪責已屬寬典何必更事顧恤而今番凡事不欲一毫貽弊故日前至有此敎分給之際有若給代者然則反傷事體亦非本意卿等須悉此意善爲擧行此後則路邊作舍之類嚴立科條另加禁斷可也文源曰頹戶別單昨已啓下而江上一戶以稍遠之故未及聞知今始來報恤典中一體擧行何如上曰書入此後追到勿拘限以三日可也出擧條上曰含春苑墻垣皆已完築乎有隣曰已訖役矣上曰大內相望之地雜人往來有駭瞻視當初許久抛置可謂不成說矣今旣改築不但事面之不苟凡係本宮事亦皆完好後墻外朝房幾盡訖工尤爲多幸而驟看似或太煥爀矣有隣曰外似一新內實樸素工役不至大段矣柱國曰今因言端敢此仰達矣觀旂橋以下川邊編結處漸致衝決輦路或不無狹窄之處臣意則依他處例一倂石築則自可完固矣上曰若欲石築則當爲浮石此時又何可爲此役乎柱國曰其間不過三十餘步兩邊雖不得盡築西邊則不可不完築且臣營有石材之可以取用者三營合力董築則雖不浮石優可爲之矣上曰然則觀勢爲之好矣上曰弘化門行閣及弘文館敦化門兩處水閣修改之役何間當爲畢役乎有隣曰各別董飭期於速畢矣上曰諸處之役一時竝起實爲憫然必須速速收殺毋至多日墻壁粉土勿用石灰棟椽丹雘略加修理間架雖至傾仄若不大段者姑爲仍舊貫好矣漢豐曰北漢經書板修補事頃者守禦使兼察時已有筵稟蒙允故臣定送校吏看審以來則經書俱解元板六千餘張而其中刓缺者爲五百餘張矣改板材力無他辦備之道而當初元板新創之時以空名帖出給僧道以備其物力云目今補缺之役亦用此例若得空名帖百張則似可爲之下詢大臣處之何如上曰大臣之意何如性源曰苟非賑政經紀城堞修繕則空名帖不宜成出而今此摠帥所奏似出於爲守僧聊賴之地且經書板近頗刓缺若因此成完本則亦甚幸張數旣不多許施似好矣上曰然則成給可也出擧條上曰城役係是急務而不此之爲欲先改經書板能無緩急失當之嫌乎漢豐曰城役修改工役浩大非略干財力所可經理經書板所入比之城役所費不過十分之一論其先後雖似失序言其多寡此猶可辦矣上曰守禦使擧條中旣以城堞毁缺不甚廣闊爲言而卿言浩大何也漢豐曰臣姑未親審形止而近復聞之則毁缺處不止一二有非時日間所可完築云矣上曰地理不如人和城牒雖或未改經板及今修改未爲不可耶性源曰事係本廳旣欲陳白而尙不一番看審事涉如何矣上曰除拜屬耳容或無怪從近一往更加審察好矣但其板木之完好者亦未可知就其完與不完中分作上中下三等各印一本入送政院以爲看品之地好矣復休鼎鎭進前上曰諫臺年今幾何而誰之近族乎復休曰臣年六十六矣性源曰此乃金翊休之四寸矣上曰憲臺以朴宗集之故曾有樹立矣復休鼎鎭曰請養遂獻遂竝令王府設鞫嚴問還寢會遂絶島定配之命仍令王府設鞫得情還寢李觀源定配之命更令王府設鞫得情措辭見上上曰不允出擧條復休等曰請遲晩後物故罪人啓能亟施孥籍之典措辭見上上曰不允出擧條復休等曰請令王府一依古典趾賊等凶種之年未滿者待其稍長卽施邦刑俾絶凶逆易種養禍之患措辭見上上曰不允出擧條復休等曰請亟令王府夏賊之親屬奴傔及連伊夫妻竝嚴加鞫問亟寢夏賊子女待年用刑之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情快正典刑措辭見上上曰不允出擧條復休等曰請物故罪人國榮亟施孥籍之典措辭見上上曰不允出擧條復休等曰請梟示罪人明謙正刑罪人以謙亟施孥戮之典逆復庶子好石不待年滿亟施處絞之律措辭見上上曰不允出擧條復休等曰請遲晩罪人宇鎭更令王府卽速拿來仍前設鞫期於得情快正典刑措辭見上上曰不允出擧條復休等曰請減死定配罪人廷楫亟令王府設鞫嚴問期於得情措辭見上上曰不允出擧條鼎鎭曰請大靜縣爲奴罪人金壽賢依律處斷措辭見上上曰不允出擧條鼎鎭曰請興陽縣爲奴罪人河翼龍亟令王府設鞫得情快正王法措辭見上上曰不允出擧條鼎鎭曰請還寢李魯春絶島安置之命亟令王府設鞫嚴問期於得情措辭見上上曰不允出擧條鼎鎭曰請罪人寧鎭亟令王府設鞫嚴問期於得情措辭見上上曰不允出擧條鼎鎭曰請島置罪人趙時偉亟令王府設鞫嚴問期於得情措辭見上上曰不允出擧條復休曰請大靜縣爲奴罪人金壽賢更令王府設鞫嚴問依律處斷措辭見上上曰不允出擧條復休曰請興陽縣爲奴罪人河翼龍亟令王府設鞫得情快正王法措辭見上上曰不允出擧條復休曰請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情快正王法措辭見上上曰不允出擧條復休曰請恒善支屬亟令散配時謙兄弟竝投絶島以嚴隄防措辭見上上曰不允出擧條復休曰請巨濟府絶島安置罪人朴宗集亟令王府拿鞫得情施以當律措辭見上上曰不允出擧條復休曰請逆賊尙魯亟施孥戮之典措辭見上上曰不允出擧條復休曰請島置罪人趙時偉亟令王府設鞫嚴問期於得情措辭見上上曰不允出擧條上敎書九曰孝烈別單詳問禮堂後更爲持入可也性源曰向以內局兼帶事已陳私懇而尙今蹲冒故敢此復達冀蒙體諒之恩矣上曰從當體念矣仍命退諸臣以次退出